Vakasion kun kindas bu es fasile, osobem wen toy kindas es muy yunge.

Me hev char kinda. Me yo mensioni-te in otre post om may twines, kel hev meno kem dwa yar. Me toshi hev dwa pyu lao kinda. Zuy lao kinda hev nin yar. Mide kinda hev sit yar.

Wen me go-te a Disney World tri yar bak, me bu hev twines. Me remembi komo mushkile it bin dan kun tri-yar-ney e sit-yar-ney kinda. Sit-yar-ney kinda bu bin tanto mushkile, bat tri-yar-ney kinda haishi yao-te ke nu teni ela koyves. Sey ves bin sama.

Nu hev bebi gari fo pushi twines fon lok a lok, bat wen unkwe nu stopi, li pinchanem yao geti aus. Nu bu mog lasi li pedi bikos li wud mog promeni wek. Por to, nu majbur teni li. Bikos me teni-te li tanto duran un-ney dey, may bisepsas bin tunge pa sekwi-dey. Pa fakta, may tote korpa bin tunge pa sekwi-dey por tanto promening e tening e pushing. Yedoh, kom wik progresi-te, toy delas bikam pyu fasile.

Sertem, wen unkwe twines vidi-te ley sistas zai promeni e salti e ridi, li tuy yao zwo sama. E wen unkwe bebi bu yao bi teni-ney, it skwili. E skwila bikam laute plaka. Wen to eventi, dela bikam mushkile. E to eventi-te kada dey, ol dey.

Kada. Dey. Ol. Dey.

Obwol wik bin gro mushkile, me joit-te vidi oli may gela zai ridi tuhun. E in futur me ve joi kan oli piktura, kel nu fai-te duran nuy safara. Also, por toy resons, nuy safara bin goval.

Til poy.

~Kristoforo